*Dette dokumentet inneholder forklaringer på nye eller forbedrede teknologier som ikke finnes på foregående modeller.*

**System for speilvibrasjonskontroll**

EOS 5DS og EOS 5DS R er utstyrt med et nytt system for speilvibrasjonskontroll som reduserer vibrasjoner forårsaket av bevegelser inne i kameraet. Dette er vibrasjoner som ellers kan føre til redusert skarphet og oppløsning. Systemet har kammer som løfter og senker speilet i kameraet på en meget kontrollert måte, slik at bråstopp unngås og lyden dempes.

**Fullformatsensor på 50,6 megapiksler**

EOS 5DS og EOS 5DS R har CMOS-sensor på 50,6 megapiksler som tar opp et eksepsjonelt høyt detaljnivå, noe som igjen betyr at bildene kan skrives ut i ekstraordinære formater uten at kvaliteten forringes. Bildene tåler også solid beskjæring uten at det går på bekostning av kvaliteten, med opptaksprogrammer med beskjæringsfaktor på 1,3x og 1,6x som gir filer på henholdsvis 30,5 og 19,5 megapiksler.

**Bildestilen Fine Detail**

Vi har også utviklet en Fine Detail-bildestil for å få mest mulig ut av mengden detaljer som fanges opp med sensorens høye oppløsning. Bildestilen gir deg også kontroll over de tre parameterne for oppskarping som brukes på JPEG-filer, slik at du kan levere bilder i høy kvalitet direkte fra kameraet.

**Kansellerende lavpassfilter (kun EOS 5DS R)**

Tradisjonelle digitale speilreflekskameraer har et lavpassfilter foran sensoren for å hindre digitale artefakter som moaréeffekt og falske farger. Denne typen filter gjør bildet litt mindre skarpt, og på EOS 5DS R er det mulig å kansellere effekten av lavpassfilteret for å få skarpest mulig resultat.